el xe na na saga de sete romanzi scriti da l’autora inglese Joanne Kathleen Rowling che i conta łe venture del zovene mago Harry Potter, insenbre a i só amighi Ron Weasley e Hermione Granger. Ła storia ła trascor soratuto drento ła Scoła de Magia e Strigaria de Hogwarts, na cademia par zoveni maghi. Ła storia ła xe inçentrada so ‘l radego de Harry co ‘l malvagio mago Lord Voldemort che ‘l g’ha copà i só zenitori co ła mira de concuistar el mondo magico. Dal primo romanzo publicà inte el 1997, i łibri i ga vuo na popołarità maxenga oltre che el rispeto de ła critega e un suceso comercial in tuto el mondo. De sta saga xe stà fati film, videozoghi e un mucio de marcançia. L'autora Joanne Kathleen Rowling ła xe deventada ła femena pì rica del Regno Unìo e ła parsona co pì schei vadagnài scrivendo łibri. L'opara ła xe despartìa in sete łibri, tanto fà i ani de studio a Hogwarts. Tuto scominçia co Albus Silente, el preside de Hogwarts che el xe costreto fidar el picoło Harry, restà orfano ai só zii maderni Vernon Dusley e Petunia Dursley, no séndoghe altri parenti. Par diese ani Harry el subise małegraçie da i só zii e da só cusin, fin co el capise de esar un mago graçie al Mezozigante Rubeus Hagrid, che el ghe conta che i só zenitori i xe stài copài dal pì gran mago scuro de tuti i tenpi, Lord Voldemort. De tuto ciò Harry no el savea gnente parché i só zii i ghe g'avea contà che só mare e só pare i jera morti int'un inçidente in machina. Cusita Harry el scominçia frecuentar Hogwarts, ła scoła de Magia e Strigaria del Regno Unìo. Inte l'ultimo ano Harry el se scontra finalmente co Voldemort. Ogni łibro de ła serie el rapresenta un ano de vita de Harry, dai undese ai dissete ani. In ogni łibro l'atmosfera ła xe un fià pì scura rispeto a cueło vanti e el fa védar na mauraçion dei personazi.